b'\n_START_ARTICLE_\nBojna za specijalna djelovanja\n_START_SECTION_\nPovijest\n_START_PARAGRAPH_\nOkosnicu Bojne za specijalna djelovanja \xc4\x8dinili su pripadnici hrvatske vojske koji su proiza\xc5\xa1li iz Domovinskog rata i koji su bili u sastavu specijalnih i izvidni\xc4\x8dkih postrojbi i gardijskih brigada. Izrasla je u najelitniju i najobu\xc4\x8deniju postrojbu Hrvatske vojske, a njezini pripadnici osposobljeni su za operacije na kopnu, moru i u zraku, u svim vremenskim uvjetima i na svim terenima. _NEWLINE_Me\xc4\x91u ostalim postrojba je bila specijalizirana za ubacivanje u neprijateljsku pozadinu i izvla\xc4\x8denje snaga iz neprijateljske pozadine zrakom, vodom i kopnom, antiteroristi\xc4\x8dka djelovanja, pru\xc5\xbeanje pomo\xc4\x87i u mogu\xc4\x87im elementarnim nepogodama i nesre\xc4\x87ama ve\xc4\x87ih razmjera, sudjelovanje u me\xc4\x91unarodnim vojnim operacijama, provedbu specijalnih djelovanja u vojnim i nevojnim operacijama poput traganja i spa\xc5\xa1avanja, izvi\xc4\x91anja, prikupljanja i obrade obavje\xc5\xa1tajnih podataka, izvo\xc4\x91enja diverzantskih akcija u vodi, zraku i na kopnu, posebno na nepristupa\xc4\x8dnom terenu i drugim. _NEWLINE_Bojna za specijalna djelovanja je iz sastava pristo\xc5\xbeernih postrojbi HKoV-a prepozicionirana u pristo\xc5\xbeerne postrojbe GS OS RH \xc4\x8dime je podignuta na strate\xc5\xa1ku razinu odlu\xc4\x8divanja u svrhu pobolj\xc5\xa1avanja uvjeta njezine uporabe (skra\xc4\x87en je proces dono\xc5\xa1enja odluka smanjenjem jedne zapovjedne razine).  _NEWLINE_Od osnivanja postrojba je pro\xc5\xa1la kroz dva preustroja. Drugi je zavr\xc5\xa1io 2008. U sklopu njega, Bojna za specijalna djelovanja pove\xc4\x87ala se sa 150 pripadnika na 300. Svrha je preustroja bila spojiti sve specijalne postrojbe koje su djelovale unutar Oru\xc5\xbeanih snaga u jednu ustrojbenu cjelinu, tako da je BSD bila jedina specijalna postrojba u Hrvatskoj vojsci. Po novom ustroju, u sastav je u\xc5\xa1la satnija antiteroristi\xc4\x8dke vojne policije i satnija pomorskih diverzanata, tako da su u BSD-u zaokru\xc5\xbeene sve specijalnosti unutar Oru\xc5\xbeanih snaga. Postrojba je provodila niz obuka kao \xc5\xa1to su ronila\xc4\x8dke, padobranske, alpinisti\xc4\x8dke, snajperske, i to kako za svoje pripadnike tako i za pripadnike svih ostalih postrojbi Hrvatske vojske._NEWLINE_Bojna za specijalna djelovanja egzistirala je do prosinca 2014. godine, kada je u skladu s odredbama Dugoro\xc4\x8dnog plana razvoja OS RH za razdoblje 2015. do 2024. godine, te Odlukom Predsjednika Republike Hrvatske i vrhovnog zapovjednika Oru\xc5\xbeanih snaga, Odlukom ministra Obrane RH i Zapovijedi na\xc4\x8delnika GS OS RH, pokrenuto ga\xc5\xa1enje BSD-a i stvaranje Zapovjedni\xc5\xa1tva specijalnih snaga. Cilj preustrojavanja je stvaranje interoperabilnih, razmjestivih i spremnih snaga za specijalne operacije koje \xc4\x87e biti sposobne odgovoriti svojim djelovanjem na trenutne i budu\xc4\x87e sigurnosne izazove. Po\xc4\x8detkom velja\xc4\x8de 2015. godine ustrojeno je Zapovjedni\xc5\xa1tvo specijalnih snaga (skra\xc4\x87eno ZSS).\n_START_SECTION_\nSelekcija\n_START_PARAGRAPH_\nNa selekcijsku obuku dragovoljno dolaze pripadnici svih grana Oru\xc5\xbeanih snaga. Svi kandidati najprije prolaze psiholo\xc5\xa1ka testiranja i zdravstveni pregled, a nakon toga pristupaju motori\xc4\x8dkim pripremama. Oni koji sve to zadovolje pristupaju selekcijskoj obuci koja se provodi u kampu na Udbini i traje 90 dana. Koji uspje\xc5\xa1no pro\xc4\x91u obuku, raspore\xc4\x91uju se u specijalisti\xc4\x8dke satnije: ronioce, padobrance, antiteroristi\xc4\x8dku satniju, alpiniste ili u satniju za vatrenu potporu. Tek kad pristupe postrojbi zapo\xc4\x8dinje njihova prava specijalisti\xc4\x8dka obuka, \xc5\xa1kolovanje, i to kako u zemlji tako i u inozemstvu. Mladi ljudi koji se kandidiraju za obuku moraju biti najmanje dvije godine u sustavu Oru\xc5\xbeanih snaga. Na selekcijsku obuku u pravilu se javlja do osamdesetak ljudi. Negdje polovica zadovolji sve kriterije potrebne da mogu pristupiti selekcijskoj obuci, a od njih se u pravilu u postrojbu prima deset do dvanaest ljudi.'